Broj: 711-I-621-M-72/22-02-17

Zagreb, 16. veljače 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva, te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev obveznika Želimira Bosnića, ravnatelja Ljekarne Blato,** za davanjem mišljenja Povjerenstva, na 159. sjednici, održanoj 16. veljače 2022., daje sljedeće:

**MIŠLJENJE**

1. **Sukladno članku 18. stavku 2. ZSSI/21-a, obveznik Želimir Bosnić, ravnatelj Ljekarne Blato, može za vrijeme obnašanja navedene dužnosti obavljati funkciju predsjednika Upravnog vijeća Opće bolnice Dubrovnik, jer se radi o ustanovi od posebnog interesa za Dubrovačko-neretvansku županiju, ali bez prava na naknadu, osim prava na naknadu putnih i drugih opravdanih troškova u toj ulozi, te pod uvjetom da već nije član u dva upravna vijeća drugih ustanova.**

1. **Sukladno članku 17. stavku 1. ZSSI/21-a, obveznik Želimir Bosnić, ravnatelj Ljekarne Blato, ne može za vrijeme obnašanja navedene dužnosti obavljati drugu javnu dužnost člana Općinskog vijeća Općine Blato, jer zakonom nije propisana iznimka od opće zabrane istodobnog obnašanja ovih dviju dužnosti.**
2. **Upućuje se obveznika da sukladno članku 8. stavku 1. ZSSI/21-a razriješi okolnosti koje predstavljaju povredu ZSSI/21-a.**

Obrazloženje

Zahtjev za davanjem mišljenja Povjerenstva podnio je Želimir Bosnić, ravnatelj Ljekarne Blato. U knjigama ulazne pošte Povjerenstva zahtjev je zaprimljen 11. veljače 2022. pod poslovnim brojem 711-U-2675-M-72/22-01-3, povodom kojeg se vodi predmet broj M-72/22.

Člankom 3. stavkom 1. podstavkom 65. ZSSI/21-a propisano je da su ravnatelji ustanova u zdravstvu kojima je osnivač Republika Hrvatska ili jedinica lokalne i područne (regionalne) samouprave obveznici u smislu navedenog zakona, stoga je Želimir Bosnić, za kojeg je uvidom u podatke sudskog registra Trgovačkog suda u Dubrovniku utvrđeno da obnaša dužnost ravnatelja ustanove Ljekarna Blato, kojoj je jedini osnivač Dubrovačko-neretvanska županije, dužan postupati sukladno odredbama ZSSI/21-a.

Člankom 8. stavkom 3. i 4 ZSSI/21-a propisano je da su dužnosnici u slučaju dvojbe predstavlja li neko ponašanje povredu odredba tog Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

U podnesenom zahtjevu obveznik navodi da je ZSSI/21 proširio krug zakonskih obveznika na ravnatelje zdravstvenih ustanova te da od 9. listopada 2012. obnaša dužnost ravnatelja ustanove Ljekarne Blato.

Nadalje navodi da od 2. svibnja 2016. obavlja funkciju predsjednika Upravnog vijeća Opće bolnice Dubrovnik za što ostvaruje pravo na naknadu za sudjelovanje na sjednicama istog Upravnog vijeća, kao i da od 17. lipnja 2021. obnaša dužnost predsjednika Općinskog vijeća Općine Blato, za što ostvaruje pravo na naknadu za sudjelovanje na sjednicama.

Obveznik traži mišljenje Povjerenstva smije li za vrijeme obnašanja dužnosti ravnatelja ustanove Ljekarne Blato obavljati funkciju predsjednika Upravnog vijeća Opće bolnice Dubrovnik i za to primati naknadu, odnosno koje vrstu naknada smije primati, te smije li za vrijeme obnašanja dužnosti ravnatelja ustanove Ljekarne Blato obnašati dužnost predsjednika Općinskog vijeća Općine Blato i za to primati naknadu, pri čemu se poziva na odredbe članaka 16., 17. i 18. ZSSI/21-a.

Sukladno članku 8. stavku 1. ZSSI/21-a, obveznik je dužan urediti svoje privatne poslove kako bi se spriječio predvidljivi sukob interesa, u pravilu u roku od 60 dana od dana izbora ili imenovanja na javnu dužnost.

Člankom 17. stavkom 1. ZSSI/21-a propisano je da za vrijeme obnašanja javne dužnosti na koju je izabran odnosno imenovan obveznik ne smije obnašati drugu javnu dužnost, osim ako drugu javnu dužnost obnaša po položaju ili je zakonom drukčije propisano.

Člankom 18. stavkom 1. ZSSI/21-a propisano je da obveznici ne mogu biti članovi upravnih vijeća ustanova odnosno nadzornih odbora izvanproračunskih fondova. Sukladno stavku 2. istog članka Zakona, iznimno od stavka 1. ovoga članka, obveznici mogu biti članovi u najviše do dva upravna vijeća ustanova odnosno nadzorna odbora izvanproračunskih fondova koji su od posebnog državnog interesa odnosno od posebnog interesa za jedinicu lokalne i područne (regionalne) samouprave, osim ako posebnim zakonom nije određeno da je obveznik član upravnog vijeća ustanove odnosno nadzornog odbora izvanproračunskog fonda po položaju. Za članstvo u upravnim vijećima ustanova odnosno nadzornim odborima izvanproračunskih fondova obveznik nema pravo na naknadu, osim prava na naknadu putnih i drugih opravdanih troškova.

Želimir Bosnić je kao ravnatelj zdravstvene ustanove, čiji je je osnivač jedinica područne (regionalne) samouprave, stupanjem ZSSI/21-a na snagu postao zakonski obveznik na kojega se primjenjuju odredbe tog Zakona koje se odnose i na dopuštenost istodobnog obavljanja drugih javnih dužnosti i drugih funkcija, koje ga odredbe prethodno nisu ograničavale.

U odnosu na obavljanje funkcije predsjednika upravnog vijeća ustanove istodobno s obnašanjem dužnosti ravnatelja zdravstvene ustanove, obveznicima je to iznimno dopušteno ako je ustanova proglašena pravnom osobom od posebnog državnog interesa, odnosno od posebnog interesa za jedinicu lokalne i područne (regionalne) samouprave, čime se derogira opća zabrana članstva u navedenim upravnim tijelima.

Uvidom o Odluku o popisu pravnih osoba od posebnog interesa za Dubrovačko-neretvansku županiju od 30. travnja 2014. godine, utvrđeno je da je Opća bolnica Dubrovnik proglašena pravnom osobom od posebnog interesa za navedenu županiju.

S obzirom da je Opća bolnica Dubrovnik ustanova od posebnog interesa za Dubrovačko-neretvansku županiju, obveznik Želimir Bosnić, ravnatelj Ljekarne Blato, može temeljem odredbe članka 18. stavka 2. ZSSI/21-a istodobno s obnašanjem navedene dužnosti obavljati funkciju predsjednika Upravnog vijeća Opće bolnice Dubrovnik, ali bez prava na naknadu u ovoj ulozi, osim prava na naknadu putnih i drugih opravdanih troškova, te ukoliko već nije član u dva upravna vijeća drugih ustanova, pri čemu je dužan u imovinskoj kartici navesti podatak o obavljanju navedene funkcije u ustanovi.

U odnosu na obnašanje dužnosti člana predstavničkog tijela jedinice lokalne i područne (regionalne) samouprave istodobno s obnašanjem dužnosti ravnatelja zdravstvene ustanove, ukazuje se da član predstavničkog tijela nije obveznik u smislu odredbi ZSSI/21-a, međutim, imajući u vidu ovlasti navedenog tijela u donošenju proračuna i općih akata jedinice lokalne i područne (regionalne) samouprave kao i da člana predstavničkog tijela na lokalnim izborima biraju građani na mandatno razdoblje od četiri godine, nesporno se radi o drugoj javnoj dužnosti izvan kruga obveznika propisanih odredbama ZSSI/21-a.

Kako bi došlo do primjene iznimke od općenite zabrane obnašanja druge javne dužnosti iz članka 17. stavka 1. ZSSI/21-a za vrijeme obnašanja dužnosti iz članka 3. ZSSI/21-a, posebnim zakonom treba biti propisana takva mogućnost.

U ovome slučaju odredbama Zakona o zdravstvenoj zaštiti („Narodne novine“, broj 100/18., 125/19. i 147/20), kojom je propisano da opću bolnicu osniva jedinica područne (regionalne) samouprave te su propisane ovlasti kao i način imenovanja te razrješenja ravnatelja zdravstvene ustanove nije propisano da bi ravnatelj ljekarne, koji je obveznik u smislu odredbi ZSSI/21-a, istodobno mogao biti član predstavničkog tijela jedinice lokalne samouprave.

Sukladno navedenom, Želimir Bosnić, ravnatelj Ljekarne Blato, ne može za vrijeme obnašanja navedene dužnosti biti član Općinskog vijeća Općine Blato, jer je navedeno suprotno odredbi članka 17. stavka 1. Zakona.

Upućuje se obveznika da razriješi okolnosti primanja naknade za obavljanje funkcije predsjednika Upravnog vijeća Opće bolnice Dubrovnik te istodobnog obnašanja dužnosti ravnatelja Ljekarne Blato i člana Općinskog vijeća Općine Blato.

Slijedom navedenog Povjerenstvo je dalo mišljenje kao što je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obvezniku, putem mail adrese
2. Objava na internetskoj stranici Povjerenstva
3. Pismohrana